
prajñāpāramitā-hṛdaya-sūtra

oṃ namo bhagavatyai ārya-prajāpāramitāyai!

ārya āvalokiteśvaro bodhisattvo gambhīraṃ prajñāpāramitā-cāryāṃ caramāṇo vyavalokayati sma, pañca-skandhās tāṃś ca svabhāva-śūnyān paśyati sma.

iha śāriputra rūpaṃ śūnyatā, śūnyat'aiva rūpaṃ, rūpān na pṛthak śūnyatā, śūnyatāyā na pṛthag rūpaṃ, yad rūpaṃ sā śūnyatā, yā śūnyatā tad rūpaṃ. evam eva vedanā-saṃjñā-saṃskārā-vijñānam.

iha śāriputra sarva-dharmāḥ śūnyatā-lakṣaṇā anutpannā aniruddhā amalā avimalā anūnā aparipūrṇāḥ. tasmāc chāriputra śūnyatāyāṃ na rūpaṃ na vedanā na saṃjñā na saṃskārāḥ na vijñānaṃ, na cakṣuḥ-śrotra-ghrāṇa-jihvā-kāya-manāṃsi, na rūpa-śabda-gandha-rasa-spraṣṭavya-dharmāḥ, na cakṣur-dhātur yāvan na mano-vijñāna-dhātuḥ, n'āvidyā n'āvidyā-kṣayo yāvan na jarā-maraṇaṃ na jarā-maraṇa-kṣayo na duḥkha-samudaya-nirodha-mārgā na jñānaṃ na prāptir n'āprāptiḥ.

tasmāc chāriputra aprāptitvād bodhisattvo prajñā-pāramitām āśritya viharaty acitt'āvaraṇaḥ. citt'āvaraṇa-nāstitvād atrasto viparyās'ātikrānto niṣṭhā-nirvāṇaḥ. tradhva-vyavasthitāḥ sarva-buddhāḥ prajñāpāramitām āśritya anuttarāṃ samyak-sambodhim abhisambuddhāḥ.

tasmāj jñātavyaṃ prajñāpāramitā mahā-mantro mahā-vidyā-mantro'nuttara-mantro samasama-mantraḥ sarva-duḥkha-praśamanaḥ satyam amithyatvāt. prajñāpāramitāyām ukto mantraḥ, tadyathā - oṃ gate gate pāragate pārasaṃgate bodhi svāhā.

ity ārya-prajñāpāramitā-hṛdayaṃ samāptam.

